C 257/20
BG
Официален вестник на Европейския съюз
4.7.2022 г.
Преюдициални въпроси 1) Допуска ли правото на Съюза, и по-специално членове 15, 20, 30 и 47 от Хартата на основните права на Европейския съюз, клаузи 2 и 4 от Рамковото споразумение относно срочната работа, сключено между Европейската конфедерация на профсъюзите (CES), Съюза на индустриалците в Европейската общност (UNICE) и Европейския център на предприятията с държавно участие (CEEP), утвърдено с Директива 1999/70/ЕО на Съвета от 28 юни 1999 година (1), основният принцип на независимост и несменяемост на европейските съдии, както е тълкуван от Съда на Европейския съюз в решение UX срещу Governo italiano (EU:C:2020:572), национална разпоредба като член 29 от Законодателен декрет № 116 от 13 юли 2017 г., наричан по-нататък „Законодателен декрет № 116/2017“, който без обективни причини дискриминира по отношение на условията на труд на сравними професионални магистрати ищеца — мирови съдия, когато е налице следната фактическа обстановка:
— ищецът, която е мирови съдия без прекъсване от 2002 г., не е навършил 70 години, които ще навърши през 2022 г., и към 15 август 2017 г. няма повече от 16 години ефективна служба като почетен магистрат,
— поради това, макар националната разпоредба (член 29, параграф 1 от Законодателен декрет № 116/2017) да му позволява да продължи да заема правораздавателната длъжност до навършване на 70-годишна възраст, ищецът не може да участва в първата процедура по оценяване за потвърждаване на вписването в ограничения регистър като почетен магистрат, която ще бъде обявена от Consiglio superiore della magistratura (Висш съдебен съвет) през 2022 г., както е предвидено в член 29, параграф 3 от Законодателен декрет № 116/2017,
— като допълнителна последица, тъй като не може да подаде заявление за участие в планираната през 2022 г. процедура по оценяване за потвърждаване на вписването в ограничения регистър като почетен магистрат, ищецът, който към 31 декември 2021 г. вече не е заемал правораздавателната длъжност поради навършване на 68 години съгласно действалите преди това разпоредби, не би могъл повече да се върне на работа, считано от 1 януари 2022 г., тъй като новата правна уредба, макар и да предвижда продължаване на службата до навършване на 70-годишна възраст за лицата, които са били на служба към 15 август 2017 г., предвижда също така прекратяване на службата [за] лицата, които не са в състояние да подадат заявление за потвърждаване на длъжността (член 29, параграф 1 от Законодателен декрет № 116/2017),
— по силата на посочената по-горе национална правна уредба ищецът ще получи от италианското правителство само обезщетение за вреди в размер на 1 500 EUR—2 500 EUR за всяка прослужена година в зависимост от броя на проведените през годината съдебни заседания до максимум 50 000 EUR, като същевременно се отказва от всички права на възнаграждение, законоустановени и социалноосигурителни права, поискани в рамките на висящото пред TAR Emilia Romagna (Регионален административен съд Емилия Романя) производство, гарантирани от правото на Съюза за правораздавателната служба, извършвана в качеството на служител, което качество не му е признато от италианското правителство, включително от осигурителното покритие въз основа на трудовото правоотношение и произтичащите от него социалноосигурителни обезщетения,
— в изпълнение на решение UX на Съда и въпреки вътрешната правна уредба и становището на Consiglio superiore della magistratura от 16—17 февруари 2022 г., с обезпечителна мярка от 9 февруари 2022 г. TAR Emilia Romagna разпорежда възстановяване на правораздавателната длъжност като мирови съдия [на ищеца] до навършване на 70-годишна възраст,
— с постановление от 1 март 2022 г. в изпълнение на обезпечителната мярка на TAR Emilia Romagna председателят на Tribunale di Rimini (Районен съд Римини) разпорежда незабавното връщане на ищеца на служба,
— от запитващата юрисдикция се иска да присъди като обезщетение за вреди, причинени от явното и трайно нарушение на правото на Съюза от страна на италианското правителство относно правния статут и правата на почетните магистрати, сума, съответстваща на възнаграждението, което ищецът е трябвало да получи от 10 до 28 февруари 2022 г., в размер, равен на това за сходен професионален магистрат, което има своето правно основание в обезпечителната заповед за възстановяване на работа на TAR Emilia Romagna, но противоречи на националната правна уредба, която, макар да признава нарушението на правото на Съюза, от една страна, изключва всякаква възможност за възстановяване на работа до навършване на 70-годишна възраст на ищеца — почетен магистрат, който против волята си е напуснал служба на 31 декември 2021 г. поради съдебна мярка в обезпечително производство, приета от Consiglio di Stato (Държавен съвет) в нарушение на решение UX на Съда, и от друга страна, ограничава обезщетението за претърпените от ищеца вреди до предварително определена от разпоредбата еднократна сума в размер, много по-нисък от действително претърпените вреди в резултат на нарушението на гарантираните от Съюза права?